Η οδηγία ενσωματώνει στη νομοθεσία τη συμφωνία για τον χρόνο εργασίας των ναυτικών* που επιτεύχθηκε μεταξύ της Ένωσης Εφοπλιστών* της Ευρωπαϊκής Κοινότητας και της Ομοσπονδίας των Ενώσεων Εργαζομένων στις Μεταφορές, στις 30 Σεπτεμβρίου 1998. Λαμβάνει υπόψη τη Σύμβαση Ναυτικής Εργασίας (ΣΝΕ) του 2006 της Διεθνούς Οργάνωσης Εργασίας όσον αφορά τον χρόνο εργασίας των ναυτικών. Κάθε δημόσιο ή ιδιωτικό ποντοπόρο πλοίο το οποίο είναι νηολογημένο σε κράτος μέλος της Ευρωπαϊκής Ένωσης (ΕΕ) και ασκεί εμπορικές θαλάσσιες δραστηριότητες πρέπει να τηρεί αυτή τη νομοθεσία. Η οδηγία καθορίζει τον μέγιστο αριθμό ωρών εργασίας ή τον ελάχιστο αριθμό ωρών ανάπαυσης σε μια δεδομένη χρονική περίοδο. Ώρες εργασίας: μια τυπική εργάσιμη ημέρα περιλαμβάνει 8 ώρες εργασίας, ενώ προβλέπεται 1 ημέρα άδειας και ανάπαυση κατά τις δημόσιες αργίες· ο μέγιστος χρόνος εργασίας δεν πρέπει να υπερβαίνει τις 14 ώρες σε μια περίοδο 24 ωρών ή τις 72 ώρες σε μια περίοδο 7 ημερών. Περίοδοι ανάπαυσης: δεν πρέπει να είναι μικρότερες από 10 ώρες σε μια περίοδο 24 ωρών ή από 77 ώρες σε μια περίοδο 7 ημερών· δεν πρέπει να χωρίζονται σε περισσότερες από δύο περιόδους, και η μία από αυτές πρέπει να διαρκεί τουλάχιστον 6 ώρες· πρέπει να διαδέχονται η μία την άλλη μετά από διάστημα το πολύ 14 ωρών· πρέπει να διακόπτονται όσο το δυνατόν σπανιότερα από ασκήσεις ασφαλείας όπως προσκλητήρια, γυμνάσια καταπολέμησης της πυρκαγιάς και ασκήσεις διάσωσης με ναυαγοσωστικές λέμβους· οι ναυτικοί που είναι σε ανάπαυση και καλούνται να επιστρέψουν στην εργασία τους πρέπει να αποζημιώνονται επαρκώς. Πρέπει να τηρείται μητρώο για την καθημερινή εργασία και τις ώρες ανάπαυσης των ναυτικών. Οι ναυτικοί κάτω των 18 ετών δεν επιτρέπεται να εργάζονται τη νύχτα*, με εξαίρεση όσους έχουν ειδικά καθήκοντα ή συμμετέχουν σε κατάρτιση. Απαγορεύεται η απασχόληση ή η πρόσληψη ναυτικών κάτω των 18 ετών σε περίπτωση που ενδέχεται να τεθεί σε κίνδυνο η υγεία ή η ασφάλειά τους. Οι πλοίαρχοι έχουν το δικαίωμα να απαιτούν από το πλήρωμα να εργαστεί εάν είναι αναγκαίο για την άμεση ασφάλεια του πλοίου, των ατόμων που επιβαίνουν σε αυτό, του φορτίου και όποιων άλλων βρίσκονται σε κατάσταση κινδύνου. Οι λεπτομέρειες της διευθέτησης της εργασίας στο κατάστρωμα και οι διατάξεις της νομοθεσίας πρέπει να εμφαίνονται και να είναι σε προσιτό σημείο. Τα επίπεδα επάνδρωσης πρέπει να είναι τέτοια ώστε να αποφεύγονται οι υπερβολικά πολλές ώρες εργασίας, ή να ελαχιστοποιούνται οι περιπτώσεις αυτές, για να εξασφαλίζεται επαρκής ανάπαυση και να περιορίζεται η κόπωση. Κάθε ναυτικός: πρέπει να διαθέτει πιστοποιητικό υγείας που να αποδεικνύει ότι είναι ικανός να επιτελέσει την εργασία του στη θάλασσα —η οδηγία καθορίζει τις λεπτομέρειες που αφορούν αυτά τα πιστοποιητικά συμπεριλαμβανομένων των κανόνων έκδοσης, της εγκυρότητας και της φύσης της ιατρικής εξέτασης. Επιτρέπονται ορισμένες εξαιρέσεις· δικαιούται ετήσια άδεια μετ’ αποδοχών που υπολογίζεται με βάση έναν ελάχιστο αριθμό 2,5 ημερών ανά μήνα εργασίας και κατ’ αναλογία για διαστήματα μικρότερα του ενός μήνα. Τα κράτη μέλη έχουν τη δυνατότητα: να επιτρέπουν εξαιρέσεις σε σχέση με τις καθορισμένες ώρες εργασίας και περιόδους ανάπαυσης, υπό ορισμένες συνθήκες· να εφαρμόζουν ευνοϊκότερες ρυθμίσεις για τους ναυτικούς από αυτές που περιλαμβάνει η οδηγία, όχι όμως και λιγότερο ευνοϊκές. Τροποποιήσεις της οδηγίας 1999/63/EΚ Η οδηγία τροποποιήθηκε από την οδηγία 2009/13/ΕΚ μετά την υπογραφή της ΣΝΕ το 2006. Η οδηγία 2009/13/ΕΚ τροποποιήθηκε με τη σειρά της από την οδηγία (ΕΕ) 2018/131, μετά τις αλλαγές στη ΣΝΕ το 2014, η οποία επικεντρώνεται στα δικαιώματα των ναυτικών σε περίπτωση εγκατάλειψης σε ξένους λιμένες και περιλαμβάνει επικαιροποιημένους κανόνες για τον επαναπατρισμό, την οικονομική ασφάλειά τους και την ευθύνη των πλοιοκτητών. Σχετική νομοθεσία Η εφαρμογή της οδηγίας ρυθμίζεται από χωριστή νομοθεσία (οδηγία 1999/95/ΕΚ) για την εφαρμογή των ωρών εργασίας σε πλοία που χρησιμοποιούν λιμένες της ΕΕ, καθώς και από την οδηγία 2013/54/ΕΕ σχετικά με τη γενική συμμόρφωση με τις απαιτήσεις της ΣΝΕ και την εφαρμογή της (βλέπε σύνοψη).